REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/174-20

24. novembar 2020. godine

B e o g r a d

ZAPISNIK

SA OSME SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 24. NOVEMBRA 2020. GODINE

Sednica je počela u 12 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Adam Šukalo, Veroljub Matić, Dragana Barišić, Branimir Spasić, Darko Laketić, Luka Kebara, Ivana Nikolić, Miroslav Kondić, Nebojša Bakarec, Sandra Božić, Uglješa Marković, Mira Petrović i Branimir Jovanović.

Sednici su prisustvovali zamenici članova Odbora: Dijana Radović, zamenik Đorđa Milićevića, člana Odbora, Željko Tomić, zamenik Marine Raguš, člana Odbora i Selma Kučević, zamenik Šaipa Kamberija, člana Odbora.

Sednici nisu prisustvovali članovi Odbora: Đorđe Milićević, Marina Raguš i Šaip Kamberi.

Sednici je prisustvovao i generalni sekretar Narodne skupštine, Veljko Odalović.

Na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine, predsednik Odbora je predložioda Odbor obavi zajednički jedinstveni pretres o tačkama četiri, pet, šest, sedam, osam i devet predloženog dnevnog reda koje se odnose na davanje pozitivnih mišljenja narodnim poslanicima i imenovnim licima za obavljanje druge javne funkcije.

Predesednik Odbora je predložio dopunu predloženog dnevnog reda tačkom: ''Razmatranje zahteva narodnog poslanika Ninoslava Erića za davanje pozitivnog mišljenja za obavljanje druge javne funkcije''.

Saglasno članu 93. Poslovnika, predsednik Odbora je stavio na glasanje predlog za dopunu predloženog dnevnog reda sa navednom tačkom. Ovaj predlog je jednoglasno prihvaćen.

Predsednik Odbora je stavio na glasanje predlog da Odbor obavi zajednički jedinstveni pretreso tačkama 4. – 9. predloženog dnevnog reda. Odbor je jednoglasno prihvatio predlog za spajanje rasprave.

Po izjašnjenju o predlogu za dopunu dnevnog reda i o predlogu za spajanje rasprave, shodno članu 93. stav 3. Poslovnika Narodne skupštine, predsednik Odbora je stavio na glasanje Predlog dnevnog reda Osme sednice u celini.

Na predlog predsednika, Odbor je jednoglasno utvrdio sledeći:

D n e v n i r e d:

1. Razmatranje ostavki koje su na funkciju narodnog poslanika podneli Marija Leković (01 broj: 118-1836/20 od 19. novembra 2020. godine), Aleksandar Šapić (01 broj: 118-1840/20 od 19. novembra 2020. godine) i Aleksandra Čamagić (01 broj: 118-1842/20 od 19. novembra 2020. godine);
2. Predlog odluke o rasporedu sedenja narodnih poslanika i drugih lica u Velikoj sali u Domu Narodne skupštine;
3. Predlog odluke o radnom angažovanju konsultanata u poslaničkim grupama u Narodnoj skupštini;
4. Razmatranje zahteva narodnog poslanika Aca Petrovića, za davanje pozitivnog mišljenja za obavljanje druge javne funkcije (21 broj 02-1654/20 od 03. novembra 2020. godine);
5. Razmatranje zahteva narodnog poslanika Arpada Fremonda, za davanje pozitivnog mišljenja za obavljanje druge javne funkcije (21 broj 02-1720/20 od 09. novembra 2020. godine);
6. Razmatranje zahteva narodnog poslanika Jelene Žarić Kovačević, za davanje pozitivnog mišljenja za obavljanje druge javne funkcije (21 broj 02-1725/20 od 9. novembra 2020. godine);
7. Razmatranje zahteva narodnog poslanika Borisa Bursaća za davanje pozitivnog mišljenja za obavljanje dopunskog rada do 1/3 punog radnog vremena (21 broj 02-1798/20 od 16. novembra 2020. godine);
8. Razmatranje zahteva narodnog poslanika Ane Pešić, za davanje pozitivnog mišljenja za obavljanje druge javne funkcije (21 broj 02-1809/20 od 17. novembra 2020. godine);
9. Razmatranje zahteva narodnog poslanika Žarka Mićina, za davanje pozitivnog mišljenja za obavljanje druge javne funkcije (21 broj 02-1825/20 od 18. novembra 2020. godine);
10. Razmatranje zahteva narodnog poslanika Ninoslava Erića, za davanje pozitivnog mišljenja za obavljanje druge javne funkcije.

Pre prelaska na rad po utvrđenom dnevnom redu, Odbor je na predlog predsednika usvojio zapisnike sa 5. i 6. sednice Odbora većinom glasova, bez primedaba.

**Prva tačka dnevnog reda:** Razmatranje ostavki koje su na funkciju narodnog

poslanika podneli Marija Leković (01 broj: 118-1836/20 od 19. novembra 2020. godine), Aleksandar Šapić (01 broj: 118-1840/20 od 19. novembra 2020. godine) i Aleksandra Čamagić (01 broj: 118-1842/20 od 19. novembra 2020. godine);

Imajući u vidu podnete ostavke narodnih poslanika, predsednik Odbora je predložio da Odbor Narodnoj skupštini podnese izveštaj o nastupanju slučaja iz člana 88. stav 1. tačka 2. Zakona o izboru narodnih poslanika u kome se navodi ostavka kao jedan od razloga za prestanak mandata narodnom poslaniku pre isteka vremena na koje je izabran, s predlogom da Narodna skupština konstatuje prestanak mandata imenovanom narodnom poslaniku.

Predsednik Odbora je predložio da u izveštaju bude određen predsednik Odbora za izvestioca na sednici Narodne skupštine.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

IZVEŠTAJ

Odbor je utvrdio da je podnošenjem ostavki narodnih poslanika Marije Leković, Aleksandra Šapića i Aleksandre Čamagić, izabranih sa Izborne liste ALEKSANDAR ŠAPIĆ – POBEDA ZA SRBIJU, nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanim narodnim poslanicima.

Na taj način omogućava se izbor novih narodnih poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda:** Predlog odluke o rasporedu sedenja narodnih poslanika i drugih lica u Velikoj sali u Domu Narodne skupštine;

Predsednik Odbora je zamolio generalnog sekretara Narodne skupštine, Veljka Odalovića da obrazloži Predlog odluke o rasporedu sedenja narodnih poslanika i drugih lica u Velikoj sali u Domu Narodne skupštine.

Generalni sekretar je izneo da je, budući da se radi o vrlo osetljivom pitanju, Predlog odluke bio predmet razmatranja na Kolegijumu Narodne skupštine. Intencija je da kriterijumi i principi budu jednaki za sve poslanike i poslaničke grupe, kao i da svi šefovi poslaničkih grupa imaju mesto u prvom redu određenog sektora, naveo je generalni sekretar. U nastavku je istakao da je Poslanička grupa „Aleksandar Vučić – za našu decu“ pokazala razumevanje povodom zahteva za raspored sedenja Poslaničke grupe PUPS – „Tri P“ koji su želeli da budu koncentrisani zajedno i taj ustupak je učinjen, tako da deo Poslaničke grupe „Aleksandar Vučić – za našu decu“ sedi u redu iza Poslaničke grupe PUPS – „Tri P“. Generalni sekretar je na kraju svog izlaganja istakao da smatra da se ovakvim rasporedom sedenja ne narušava ni jedna funkcionalna celina i da smatra da je ovo rešenje dobro, realno i moguće.

Diskusije nije bilo.

Odbor je na predlog predsednika jednoglasno usvojio Predlog odluke o

rasporedu sedenja narodnih poslanika i drugih lica u Velikoj sali u Domu Narodne skupštine, u tekstu koji je dostavljen.

**Treća tačka dnevnog reda:** Predlog odluke o radnom angažovanju konsultanata

u poslaničkim grupama u Narodnoj skupštini;

I povodom ove tačke predsednik Odbora je zamolio generalnog sekretara

Narodne skupštine da ukoliko želi, da objašnjenja vezana za angažovanje stručnih konsultanata.

Generalni sekretar, Veljko Odalović je izneo da se na početku konstituisanja

svakog saziva Narodne skupštine donosi ovakva odluka, koja određuje koliko konsultanata pripada prema broju poslanika određenoj poslaničkoj grupi. Naveo je da konsultanti imaju mandatni status, i angažuju se kao podrška u radu poslaničkih grupa. Kriterijum koji se primenjuje je jednak za sve poslaničke grupe, istakao je Odalović, navodeći da broj konsultanata zavisi od brojnosti poslaničke grupe.

Diskusije nije bilo.

Odbor je na predlog predsednika Odbora jednoglasno usvojio Predlog odluke o

rasporedu sedenja narodnih poslanika i drugih lica u Velikoj sali u Domu Narodne skupštine, u tekstu koji je dostavljen.

**Četvrta, peta, šesta, sedma, osma i deveta tačka dnevnog reda:** Razmatranje

zahteva narodnog poslanika Aca Petrovića, za davanje pozitivnog mišljenja za obavljanje druge javne funkcije; Razmatranje zahteva narodnog poslanika Arpada Fremonda, za davanje pozitivnog mišljenja za obavljanje druge javne funkcije; Razmatranje zahteva narodnog poslanika Jelene Žarić Kovačević, za davanje pozitivnog mišljenja za obavljanje druge javne funkcije; Razmatranje zahteva narodnog poslanika Borisa Bursaća za davanje pozitivnog mišljenja za obavljanje dopunskog rada do 1/3 punog radnog vremena; Razmatranje zahteva narodnog poslanika Ane Pešić, za davanje pozitivnog mišljenja za obavljanje druge javne funkcije; Razmatranje zahteva narodnog poslanika Žarka Mićina, za davanje pozitivnog mišljenja za obavljanje druge javne funkcije;

Odbor je u skladu sa članom 157. stav 2. Poslovnika Narodne skupštine, o svakom zahtevu odlučivao posebno.

Diskusije nije bilo.

Na predlog predsednika, Odbor je usvojio Predloge za pozitivna mišljenja po utvrđenim tačkama Dnevnog reda:

Da Aco Petrović, narodni poslanik, obavlja i funkciju pomoćnika gradonačelnika Beograda, iz tačke četiri;

Da Arpad Fremond, narodni poslanik, obavlja i funkciju odbornika u Skupštini opštine Bačka Topola, iz tačke pet;

Da Jelena Žarić Kovačević, narodni poslanik, obavlja i funciju odbornika Gradske opštine Crveni Krst u Nišu, iz tačke šest;

Da Boris Bursać, narodni poslanik, obavlja dopunski rad do 1/3 punog radnog vremena Visoke škole strukovnih studija za kriminalistiku i bezbednost u Nišu, iz tačke sedam;

Da Ana Pešić, narodni poslanik, obavlja i funkciju odbornika opštine Ćićevac, iz tačke osam;

Da Žarko Mićin, narodni poslanik, obavlja i funkciju šefa Kabineta gradonačelnika Novog Sada, iz tačke devet;

Odbor je jednoglasno usvojio Predlog pozitivnog mišljenja za vršenje druge funkcije po tački četiri, a većinom glasova po tačkama pet, šest, sedam, osam i devet.

**Deseta tačka dnevnog reda:** Razmatranje zahteva narodnog poslanika Ninoslava Erića, za davanje pozitivnog mišljenja za obavljanje druge javne funkcije.

Predsednik Odbora je upoznao članove Odbora da je Ninoslav Erić podneo zahtev da uz funkciju narodnog poslanika obavlja i funkciju predsednika Opštine Ćuprija.

Diskusije nije bilo.

Odbor je većinom glasova usvojio Predlog za davanje pozitivnog mišljenja za obavljanje druge javne funkcije.

\*\*\*

Sednica je završena u 12,20 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK ODBORA

Svetlana Dedić dr Aleksandar Martinović